SON'VARACHIM SUNGTTAM:
Otubrache 16ver, Divallechea adlea disa Moddganv xarant bomb futtlo (vo foddlo? ) hi gozal aiz pondra dis zaun gele torui borich jiti-jivi asa. Gõyant tor hea vixoyan her vixoyancher dhampnnem ghalam. Sorkari, osorkari, bhouxik vo khasgi panvddear aiz Sanathan Sonvsthecheoch gozali aikunk yetat.
 Sanathan Sanstha hi Hindu Janjagruti Samiti (HJS) sthaplolea Dr. Jayant Balaji Athvale hachea fuddariponna khal cholta. Sanathan Sonvstha mhonnlear Hindu 'fanatic'-anchi (dhorm' pixeanchi) sonvstha oxem sangtat. Toxem polleunk gelear, sogllea dhormamni 'fanatic' vo dhorm'-pixe astat. Dhormam khatir zhuzta-zhuzta te aploch dhorm' sompoun bostat. Khorem mhonnlear, hankam dhormachi khori vollokh asona mhonnlear lottkem zaunchem na. 'Little knowledge is dangerous' mhonntat te toren he dhorm'-pixe dhormachi il'lixi apnnak ji vollokh asa ti gheun apunn dhormache rakhonndar zalolea porim vavurtat. Punn khuinchea-i dhormacho bomb foddun rakhonn ani prochar mhunn korum yeta? Hi kolponach poili pixeponnachi mhonnchi poddta.
 Aiz ami amchea dhormachea itlea mogan poddleanv, ki amkam mon'xam poros dhormuch mhotvacho zala. Ami masachea mon'xak haddam, ani marfinchea devank masam khavoitanv. Amchea dhormachea mogan ami mon'xank bomb ghalun martanv ani devak chear von'ttim modem bond korun surokxit ritin dovrunk khottpott'tanv. Aiz amkam mon'xancho mog kor mhunn sangpi dhorm' zai, punn to mog korunk amkam mon'xam nakat. Amkam disonaslolo dev zai, dista tim mon'xam nakat. Dhormachea ami mogant poddtanv tednam ami dhorm' amche khatir nhoi, punn ami dhorma khatir aslolea porim vagtanv. Ani hi gozal amkam Sanathan Sansthechea khala dilolea gozalim udexim thavi zata. Sanathan Sansthechechi ek kherit karyavoll asa. 'Spiritual Experiences of Seekers' nanvachi. He karyavollichi gozal tanchea 'Science of Spirituality' pustokachea 'Tisrea Khonddant H - 'Self Defence Training' hantum asa.
 He proxikxonnache karyavollint devachem raj sodpeank 'air-gun' gheun proxikxonn ditat. 'Firing' mathalleachea 7vea avesvora khal Sanathan Sansthechea vangddeank sabar torenim 'firing' korunk xikoitat. Avesvorachea 7. a bhagant devachem raj sodpeak ubem ravon (kada pavitra) bonduk cholounk xikoitat. 7b. hantum taka bosun (baitha pavitra) bonduk cholounk xikoitat. Punn hem bonduk cholounk legit tannim sabar panvdde pallche poddtat.
 a. Xikoilolea pormannem bonduk bhorunk zai.
 ek). Ek pavtt far pettounk hukum' ditoch uzvea payamachi dimbi zomnik tenkounk zai. Oxea vellar davi dimbi bagounk zai ani uzve dimbie mukhar dovrunk zai.
 Sanathan Sansthechea 'Science of Spirituality' khala 'Spiritual Practice of Protecting Seekers and Destroying Evildoers' hea avesvora khal atmik chali korche khatir Gurunchem mhotv sanglam. Zo he Sansthecho vangddi vaitt korpeank noxtt korpachi kosli-i kornni korta taka to Guru bhogxita. Itlench nhoi, tor devachem nanv gheun konn-ui tanchea vangddean vaitt korpeank noxtt kele zalear ti kornni (kriya) kornni mhunn tharona. Oxe gozali khatir Karmacho (Kornnecho) kaido lagona. Santamni vo Gurumni tor vaitt korpeank noxtt korunk budh dilea zalear to jerul korcho oxi-i tanchi xikounn asa. Ani oxe torecheo kornneo adarleo zalear teo adarteleachea nanvar uronant.
 Dhormachea nanvan osleo khotteo, hinvsecheo, paddeo, mon'xam modem duspott korpi, aplea dhormak lagun dusrea dhormacho dves korpi, dusro dhorm' sompoupacheo gozali fuddem yetat tednam, sonvsarant dhormuch naslo zalear kai borem zatolem aslem oxem khinnbhor monak dista.
 Gõyant fokot miroupa purto ekvott?
 SON'VARACHIM SUNGTTAM:
Gõyant fokot miroupa purto ekvott?
 Ami Gõykar sodanch mhonnot aileanv, ani azun-ui mhonntanv - "Gõyant kristanv, hindu ani musolmanancho ekvott sodanch boro asa. Dusrea rajyant zatat toxim dhormanchea nanvan hangasor zhogddim-zhuzam zainant. Vochot thoimsor ami dhormachea nanvan bhed-bhav korinanv.
 Hangasor tin-ui dhormancho lok xantin ani ekvottan jiyeta. " Oxea sabar godd kolponamni, tin-ui dhormam modem ekvott asa mhunn dakounk zaitem kitem ami sangot sutt'tanv. Punn barik niyall kelear, poristhiti ami sangtanv titli god na, borich koddu asleli polletanv.
 Gõyant toso hindu ani kristanvancho ekvott polleunk gelear, to ekvott vhoddlo-so disona. Hindu zo bhoujon somaz asa to ek vell kristanvam kodde borea monan vagot ani uloit, punn tancho bamonn vorg asa tacho ekvott tancheach bamonn vorga kodde bhou thoddea promannan asta, tanchea dhormantlea her lokam kodde nhoi. Zo apleach dhormant zati mandta, to dusrea dhormantlea loka kodde koso ekvott korunk xoktolo?
 Hachem khoreponn amkam spoxtt ani kherit ritin Konknnichea devnagori mollar disun yeta.
 Gõycher somzum-ia kednaim, kosli-I havoll vo oddchonn uprasta tednam ek vell hindu ani kristanv somajik mollar tori eka hetun tache add zhuztat, punn hea oniti addchea zhuzant Gõycho musolman aplem buz diunk fuddem sorona. Te aplea dhorma ani somaza purtech jiyetat.
 Sodeak Gõyant hindunk ani musolmanank poddona. Khuinchea vellar tanche modem lottafotti zaun te kednam ekamekachea jivar uttot tem sangunk zaina. Hea don-ui dhormanchea lokanchea ekvotta vixim aiz vhoddlemxem boreponn na. Desantlea her hindu mon'xam porim, Gõyantlo-i hindu monis musolmana pasun don panvlam poisuch ravta.
 Dhormachea vixoyavelean anik vichar yeta. Gõyant konn-ui kristi monis hindunchea devllant dislo zalear, to thoim koslea hetun gel'lo to nokllo astana tacho sangati kristi monis taka vegllech nodren polleta.
 Igorjent padri legit tea nimitan "ami kudd'ddea devank bhozunk hanga-thoim vetanv" oxea utramni sermanv korta. Oxea vellar mhaka proxn poddta - Kristi lok hindunchea devllamni veta tednam hindunche dev amkam 'kudd'dde dev' zatat. Oxem zalear, hindu lok adlea Gõyam igorjent veta, Mhapxem Milagr Saibinnchea festak yeta, ani sabar kristi zageancher veta tednam, tankam ami kiteak mandun ghetanv?
 Tankam kainch kiteak mhonninanv? Tednam to lok amkam kudd'ddea devache bhokt kiteak disonant? Ani amkam tor dusrea dhormanche dev 'kudd'dde dev' distat zalear, tankam amche dev 'kudd'dde dev' disle mhunn tantum kitem vankddem asa?
 Dhormancho Son'vad (Inter Religious Dialogue) ghoddun haddta. Kristi igorjek dusrea dhormantle dev 'kudd'dde' distat zalear mhojea motan oslea ritink kosloch orth ani foll na. Tem fokot nanvam purtem.
 Dusrem, heo riti oxe toren ghoddun haddtat hachoch orth Gõyant dhormam modem sarko ekvott na osoch zalo mum? Ani ekvott aslo zalear, osleo riti kiteak ghoddun haddpachi goroz uprastali?
 Tisri gozal. Hea ritimni mukhel ulovpi mhunn ek kristanv, ek hindu ani ek musolman monis asta. Heo riti igorz ghoddun haddta mhonntoch, hea zomatink choddan chodd Kristi lok asta. Ontor' Dhormanchi Magnneam Rit vo Ontor' Dhormancho Son'vad mhonntoch, hea zomatink hindu ani musolman lokacho asunk zai titlea ankddea poros-ui unno legit lok asona. Dekun kednam-kednam, monant proxn yeta - heo riti fokot Kristi loka khatir kai? Hoi zalear, toslea ritink, Ontor' Dhormanchi Magnneam Rit vo Ontor' Dhormancho Son'vad mhonnche bodlek anik kitem-i mhonnop odik borem aslem nhoi? Ani toxem mhonnonk naka zalear, hea ritink tin-ui dhormantlea choddan-chodd lokank bhagak gheunk zababdari asloleamni panvlam ubarunk naka aslim?
 Aiz Gõyant kristanv, hindu ani musolmanam modem ekvott asa to fokot Moddganvchea 'La Marina' hotela mukhar aslolea Komunidadiche bildingechea eka khambeak tin-ui dhormantlea devanchim eke kodden chitram laileant tache purtoch asa! Ponnjechea postt-ofisant hindu ani kristi dhormachim eke kodden chitram dovorleant tache poltoddi to vochona. Ganvantlean yeradari korpi bosimni tin-ui dhormanchea devachim chitram laileant tantuntuch to dhormacho ekvott sompta.
 Khoreponnan sodun-ui polleunk mellona.
 Posted by Goa-World. COM at 12:35 AM No comments:
Konknniche Poke Huske-Khonti!
 SON'VARACHIM SUNGTTAM:
Konknniche Poke Huske-Khonti!
 Poir ek mhoineallem vachtalom. Konknnintle Romi lipintlem. Tea mhoinealleantlem ek boroup vachlem ani tantuntleanuch hea boroupacho zolm' zalo.
 Aiz kall bodol'la. Fattlo kall atam uronk na, ani atancho kall fuddem urcho na. Zalear, hea kalla vangdda amchem chintop, uloup ani boroup bodlonk naka aslem ? Kalla pormannem, khuinche-i gozali khatir amchem vavrop bodlonk naka aslem? Hoi, zai aslem. Zalear, Konknniche Romi lipichea nanvan thodde aplem adlench pemprem kiteak vazoitat tem somzonam.
 Amchea modlea thoddeank, je Konknniche Romi lipintlean boroupam kortat tankam ek sonvoim asa - utt'tta-bosta Konknniche Romi lipi nanvan tonddak yeta tem uloup, chintinastana boroup. Romi lipintlean masikam-satollim-potram khoponant, vachpi nant, jahirati mellonant, te lipintlean Konknni khatir konn vavrina, adi... oxea utramni te aplem niraxavadachem chintop boroupant bodoltat. Tanchem tem chintop-uloup ani boroup oxe torechem asta, ki tem vachtana Konknnichi Romi lipi aizuch sanje morteli koxi dista. Oxe torechem tanchem chintop, uloup ani boroup te kitle pasun kalla fattlean asat tem thavem korta.
 Aiz ami Konknnichea nanvan - uprant ti khuinche-i lipintli zaum - anik roddpache dis uronk nant. Hacho orth, Konknnintlean sogllem vevosthit, cholunk zai toxem cholta oso nhoich nhoi. Konknnintlean Konknnichi anik khub progoti, udorgot zaupachi urlea. Te progoti khatir pengott bandun vavurpache he dis asat. Ghorantle vo ofisantle kodelir bosun Konknni khatir huske-khonti kaddpache ani tichea nanvan roddpache dis kednam poke zale! Konknnichea mollar hacher-tacher fator marpache, haka-taka dubavan bottam dakoupache, devacho rag mon'xancher kaddpache dis borinch vorsam fattim somple tachi khobor hea mollar vavurtoleank, ani tantuntlea tantum zobabdari asloleank asunk zai.
 Apnna kodde podvi, hatiyar vo madheom asa mhunn tannim tacho koso-i vapor kelo mhunn sobona. Konknnichea mollar tor nhoich nhoi.
 Konknnichea mollar aiz Konknnichea nanvan konn roddta, onzta taka konnuch bhik ghalina ani ungon-ui pollena. Kiteak, tosle monis jivitbhor Konknnichea nanvan roddpachi, Konknnichea nanvan tich-tich CD-kessett zoroupachi bhumika kortat ti konnak bori disona ani avddona.
 "Khoponant zalear, anik ek pustok kiteak kaddunk fuddem sorla?
 Ekdancho pustokam uzvaddaupachim bond kor, ani susegad rav mure. Oso ailolea disak roddta ani onzta kiteak? Porot-porot tench-tench aikunk legit vaz yeta, ani loz dista tum uloita tea gozalinchi! " Hanv sottasott uloilom toso to ogi zalo. Ani hanvem taka fuddem kitem sangche adinch to thoimsorlo koddsorlo.
 Oxea monache ani sobhavache amchea Konknni mollar zaite monis asat.
 Konknni khatir mhunn zaitem korunk fuddem sortat, kortat ani uprant 'am-um, am-um ' korit onztat, ani na-nareachem uloup korun dakoitat.
 Osleancho mog Konknni sovem kitlo khoro vo khotto tem disun yeta.
 Aiz kall bodol'la. Konknni khatir na-nare ghalpeank aiz konnuch lokx diunk raji na. Konnuch tanchea niraxavadak bhik-ui ghalunk raji na.
 Konknnichea nanvan poke huske-khonti kaddche ani manngeachim dukham gollounche bodlek, Konknni khatir kainch korinastana ravop khub borem.
 Xevttim, Konknni add ulounk tondd nhoi mhunn vixoy aschona.
 Konknnichea mollar aiz kosli poristhiti asa ti soglleank khobor asa.
 Konknni mollar kitem kelear kitem zatelem ti-ui soglleank khobor asa.
 Dekunuch, thodde oxe poristhiticher vichar korun borea monan panvl fuddem ghalche bodlek, Konknni urta kai morta oxe torechem chitr utranchea rupan toyar korun vachpeam mukhar vaddtat. Punn vachpeancher tacho kosloch porinnam' zauncho na.
 Kiteak, aiz Konknni mollar lokak oxea lokanche 'zor pejek roddta' bhumikechi bes-bori khobor asa.
 Watch out for AITARACHEO KATKUTLEO, every Sunday,
come sun or rain!
 Releasing tomorrow:
Walkover? Tenxonn Kiteak?
 Posted by Goa-World. COM at 10:31 PM No comments:
Sodeak Ostomtecho Ghatt (Western Ghats), zaka Gõykar Sahayadri dongor mhunn vollkhotat tachea samballche khatir hea Ghatta thaim som'bond aslolea ostomt rajyantlea lokamni zagrutayechi chollvoll choloilea. Soimban Bharota desak diloli hi boreantli bori bhett mhonnpi ho 1,700 kilometrancho oxir Ghatt, Maharaxttrantlea Dhule zil'leantlea Tapti kanttar thaun Tamil Naduchea Kanyakumari meren vistarlolo asa.
 Ho Ghatt mhollear, soimbachi udorgot zait vetoli proyog-xalla (evolutionary laboratory) ani ti amchech nhoi, punn fuddle pillge khatir-ui samballun dovorpachi goroz asa, oxem 'Ostomteche Ghatt Vattayat' (OGV) Somitichi vangddi Carmen Miranda poryavoronnacho husko dhorun sangta.
 Sonvsarant 34 veg-vegllea jivanche (bio-diversity) bhouch mhotvache zage asat tantuntlo Ghatt ho ek zago, ani sodeak to Sonvsarik Daizacho Zago mhunn jahir korpacho vichar UNESCO-n choloila.
 Bharoti up-khonddant (sub-continent) pavsacho darvontto (gateway to monsoons) mhunn pacharlolea hea Ghattacho 700 choukonn mitor bhag Gõyant asa. Ho bhag Sattari, Sanguem ani Kankonn hea talukeamni polleunk mellta. Ghattacho Gõyant aslolo 1,022 mitor bhag Vageri, Kantllamali, oxea dongranchea rupan dista ani to Gõyantlea soglleam poros unchayecho dongor asa. Hea vattarant sabar zon'varancheo, zhaddancheo zati polleunk melltat. Dokxinnek vhanvpi Zuari nodicho ani Ut'torek vhanvpi Mandovi nodicho zolm' heach Ghattantlean zala oxem poryavoronnacho mogi Xri Rajendra Kerkrachem sangnnem asa.
 Sodeak mon'xache unne nodreche huxarkayek lagun, fattlim kitlimxinch vorsam Ostomtechea Ghattak mar bosunk lagla. Hachoch vichar korun fattlea Fevrerant, hea Ghattachea pangronn khal aslolea 5 rayantlea osorkari sonvstha, magas lok, xetkamti, vidvan, kolakaranache odhikari, advogad oxea sabar zann poryavoronnacho husko aslolea lokancho aspav aslolea 200 lokanchi zomat zali.
 Hea vellar, OGV 25 vorsam adli chollvoll porot jivi keli ani fuddem vochun nagrikancho jahirnamo toyar kelo.
 Vidneanik margdorxona pormannem, hea Ghattamni 66 tok'ke ranancho zago asunk zai aslo to atam 35 tok'keancher pavla. Kiteak udorgotichea nanvan hangachim zhaddam-peddam katorpacho vavr choloila ani tacho porinnam' Bharotachea rajyank udkachi surokxa na zaupachi bhirant asa. Ranam him ran'votti zon'varancho ravpacho ani jiyeupacho zago surokxit samballche bodlek monis aple axek lagun ran'votti jivank thoinche dhanvddaun thoim aplo rabito korunk sodta. Raxttrik Park-am vo Sankturio mhonn aslolea zageancher ghoram bandunk diunchim nhoi mhunn tea jahirnameantlean nagrikamni maglam.
 Maharaxttrantlea Koyna vattarant, Kornattokantlea Supa, Sharavati ani Kerollantlea Idduli hea Ostomtechea Ghatta khal yeupi nodincher dhoronnam (dams) bandleant ani tacho-i vaitt porinnam' hangachean vhanvpi nodincher zalolo dista. Fuddarak oxe torecheo noveo bandavolleo ubeo korche poilim, adim aslolea bandavollincho porot vichar korunk-ui maglam.
 4. 050 torechim zhaddam aslolo ho Ghatt vattar, follanche pikavolliche nodrentlean sumara bhailo girest asa. Dekun to thoim ravtoleanchea jevnna-khanna, arthik surokxe ani ran'votti zatinche surokxe khatir samballcho mhunn jahirnameantlean OGV somitin ulo marla.
 Ghatt vattaramni ravpi sabar zatinchea lokachea udar-posonnak mar boscho nhoi mhunn Ran Hok'kacho Kaido 2006 probhavik ritin chalik lavpachi goroz asa. Hanga ravtolea somudayak ranantle girestkayecher tabo dovrunk ani zomnicho odhikar dilear, tanche zoddichi-i tankam surokxa mellteli ani soimbik girestkayen heram poros vegllem aslolea ranacho-i samball zatolo oso vichar jahirnameant vachunk mellta.
 Ostomtechea Ghattachea nadar hunsann toyar korpache-i prokolp (thermal projects) chalik lavpacho khottpott chol'la. Punn oxe torechea prokolpancho porinnam' ho Ghatt vattar sabar nodramni durboll korunk xokta. Ratnagirint pikpi Alphonso ambeache zaticher vaitt porinnam' ani Ghattachea vattarant soimbik ritin toyar zaupi masaleancho nas zatolo. Itlench nhoi, tor thoinche udkantle masllecher legit khub vaitt porinnam' zatolo. Heach karonnak lagun, Karnataka Renewable Energy Development Ltd (KREDL) hanchea 73 lhan hydel prokolpank virodh korpachi Bengllurant OGV-n chollvoll choloilea.
 Gel'lea Julay mhoineant, "mhozo sorkar ostomtechea Ghattamni choltolo minacho vavr thamboitolo" oxem Gõycho mukhel montri Digambar Kamat, zo Min Khateacho-i montri asa, tannem sanglelem. Punn tim sodanche porim kanak bandpachim vaingim tharleant. Minachea vevharan Ghattantlea ranacho nas korche korun, nodi legit produxit (pollute) keleat, ani zom'nichi toxich ranachi punor-nirmitechi (regeneration) tank ibaddlea. Dekun, minachea vevhara khatir zomin chodd kall bhaddeak diunche poilim, poryavoronnak mar bosona zaupache nodrentlean vichar korunk jahirnameantlean nagrikamni avhan kelam.
 Fuddlea sov mhoineam bhitor, Western Ghats Conservation Authority (WGCA) ghoddunk Bharotachea Sorkara thaim OGV Somitin kherit bhaxen maglam, ani ti ghoddum porian hea Ghattavele udorgotiche sogle prokolp bond korunk vinoilam.
 Ostomtechea Ghattak probhavik ani poryavoronnachi puray zann aslole, tacher nodor dovortole ani to vattar samballtole, gorzam pormannem Duddvancho, Udyogacho, Dhondeacho oxe nodrentlean vichar kortolea odhikareanchi goroz asa mhunn OGV Somitin mhonnlam.
 Sodeak OGV chollvollint dor nagrikan huskean bhoron bhag gheunk somitin ulo marla, ani fuddlo Fevrer meren OGV khatir ek milhanv lokancheo nixanneo ekttaunk mozoti khatir ulo marla.
 Posted by Goa-World. COM at 11:54 PM No comments:
Subscribe to: Posts (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
(26)
- ▼ October (4)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 